Eesti Noorte Puhkpilliorkester

Eesti Noorte Puhkpilliorkester (ENPO) on Eesti puhkpilliorkester, kus mängivad noored vanuses 12–25. Orkester on 1972. aastal asutatud "Vabariikliku Noorte Puhkpilliorkestri" õigusjärglane. 
Ajalugu.
Vabariikliku Noorte Puhkpilliorkestri asutaja ja peadirigent oli Ilmar Tõnisson ning selle majandamisega tegeles Ene Raid. Eesti muusikakoolide õpilastest koosnenud 60-liikmelise kollektiivi Nõukogude Liidu aegse perioodi (1972–1990) olulisemad kontserdireisid: Artek (1978), Moskva (1979), Leningrad (1985), Soome (Lieksa, 1989) ja Rootsi (Göteborg, 1989).
Nõukogude Liidu lagunemise ja Eesti Vabariigi taasiseseisvumise perioodil puudusid orkestri tööks rahalised vahendid ja orkestri tegevus katkes mõneks ajaks. 1994. aastal loodi Eesti Kooriühingu juurde Eesti Noorte Puhkpilliorkester (dirigendid Ott Kask ja Harry Illak). Esineti rahvusvahelistel konkurssidel 1999. aastal Itaalias Riva del Gardas ning 2001. ja 2005. aastal Madalmaades konkursil World Music Contest (WMC) Kerkrades, kus võideti vastavalt hõbe- ja kuldmedal.
Aastatel 2008–2013 oli Eesti Noorte Puhkpilliorkestri peadirigent Aavo Ots. Viimane kutsus dirigendiks Valdo Rüütelmaa, 2009. aastal liitus Jaan Ots.
2009. aastal osaleti Tartus rahvusvahelisel puhkpillifestivalil “Mürtsub Pill”. Samal aastal oli Eesti Noorte Puhkpilliorkester IV Balti Puhkpillikooli kursuse orkestriks Aavo Otsa orkestrijuhtimise meistrikursusel. 2010. aastal esines orkester rahvusvahelisel orkestrite festivalil Prantsusmaal. Samal aastal võideti Puhkpilliorkestrite Turniiril kontsertorkestrite kategoorias I preemia.
2013. aastal osales Eesti Noorte Puhkpilliorkester Ameerika Ühendriikides San Franciscos ESTO-l.
Aastatel 2013–2018 oli Eesti Noorte Puhkpilliorkestri peadirigent Sirly Illak-Oluvere. Projektijuht oli Maria Mägar ja 2013–2017 oli koosseisu teiseks dirigendiks Riivo Jõgi. 
2014. aastal musitseeris Eesti Noorte Puhkpilliorkestriga tunnustatud Venemaa muusik Arkady Shilkloper alpisarvel. Alates 2014. aastast esinevad üle-eestilised noortekollektiivid koor aastas koos Lisaks ENPO-le astuvad üles järgmised noortekoorid: poistekoor Kalev, neidudekoor Leelo, üle-eestiline tütarlastekoor Ilmalilled ja Eesti Noorte Segakoor.
2016. aastal oli orkester XII noorte laulupeo "Mina jään" puhkpilliorkestrite repertuaari esitleja. 
2017. aastal saavutati ülemaailmsel Welt Jugendmusik Festivalil (WJMF) Šveitsis kontsertorkestrite kategoorias H2 kõrge II koht punktisummaga 87,67 (dirigent Sirly Illak-Oluvere).
31. detsembril 2017 tegid üleriigilised noortekollektiivid kingituse Eesti Vabariigi 100. juubeliks – esmaettekandena kõlas helilooja Pärt Uusbergi uus kooritsükkel "Eestimaa atmosfäärid" kontsertlavastus. Teos salvestati 2018. aasta suvel. Dirigendid Sirly Illak-Oluvere, Külli Kiivet, Silja Uhs, Vilve Maidre, Indrek Vijard ja Pärt Uusberg.
2018. aastal andis Eesti Kooriühingu muusikanõukogu orkestrile "Aasta puhkpilliorker 2017" tiitli.
Alates 2018. aasta sügisest kuni 2023. aasta lõpuni oli orkestri peadirigent Riivo Jõgi ja teine dirigent Tarmo Kivisilla.
2022. aastal oli orkester koos Vabariikliku Orkestrijuhtide Puhkpilliorkestriga XIII noorte laulupeo "Püha on maa" puhkpilliorkestrite repertuaari esitleja.
Alates 2024. aasta algusest on ENPO peadirigent Silver Niinemets.
2025. aasta aprillis andis ENPO koos OMAtsirkuse akrobaatidega Narva Vaba Laval kolm kontsertlavastust "Igapäeva sümfoonia". Lavastaja oli Liis Maria Kaabel ning muusikaline juht ja dirigent Silver Niinemets. 
Alates 2004. aastast on Eesti Noorte Puhkpilliorkester Eesti Puhkpillimuusika Ühingu liige.
Dirigendid.
1972–1990 Ilmar Tõnisson, dirigent
1994–2008 Ott Kask, dirigent
1994–2008 Harry Illak, dirigent
2008–2013 Aavo Ots, peadirigent
2008–2013 Valdo Rüütelmaa, dirigent
2009–2013 Jaan Ots, dirigent
2013–2018 Sirly Illak-Oluvere, peadirigent
2013–2017 Riivo Jõgi, teine dirigent
2018–2023 Riivo Jõgi, peadirigent
2018–2023 Tarmo Kivisilla, teine dirigent
2024–... Silver Niinemets, peadirigent